ไข้เกิดขึ้นได้อย่างไร
ไข้ เกิดจากสารก่อไข้ที่เข้าสู่ร่างกายหลายชนิดด้วยกัน เช่น ตัวแบคทีเรียและพิษของมัน เชื้อไวรัส ยีสต์ และยังเกิดจากปฏิกิริยาที่ภูมิคุ้มกันในร่างกายมีต่อสิ่งแปลกปลอมที่เข้าสู่ร่างกาย ยังพบว่าในร่างกายเองกลับมีสารก่อไข้อยู่แล้วตามเซลล์เม็ดเลือดขาว ในม้าม ตามเยื่อบุช่องท้องเป็นต้น เรียกว่า สารก่อไข้ภายใน (Endogenous pyrogen) สารก่อไข้ภายในนี้จะไปทำปฏิกิริยาอย่างไรกับสิ่งแปลกปลอมที่เข้าสู่ร่างกายก็ยังไม่มีใครรู้แจ้ง แต่พบว่าสารก่อไข้นี้เองได้ไปกระตุ้นเซลล์ประสาทส่วนสมองที่เรียกว่า ฮัยโปธาลามัส ให้สร้างฮอร์โมนโพรสตาอกลนดินขึ้นมา อันเป็นสาเหตุให้อุณหภูมิในร่างกายสูงขึ้นกว่าปกติ

ปัจจุบันเชื่อกันว่ายาลดไข้ เช่น แอสไพริน ได้ไปยับยั้งการสร้างโพรสตาแกลนดินในฮัยโปธาลามัสจึงทำให้ไข้ไม่ขึ้นอีกต่อไป ทำให้อุณหภูมิของร่างกายลดลงได้ โรคที่ทำให้เกิดไข้นั้นพอจะรวบรวมเป็นหมวดหมู่ใหญ่ๆ ได้ เช่น

1. โรคติดเชื้อแบคทีเรีย ไวรัส และริกเกตเซียเช่น ไทฟอยด์ ไข้หวัดใหญ่ เป็นต้น

2. การบาดเจ็บที่ส่วนของร่างกายได้รับความกระทบกระแทกของรุนแรง จะทำให้เป็นไข้ 1-2 วันได้ รวมทั้งการผ่าตัดใหญ่หรือการคลอด ที่อาจจะทำให้มีไข้เกิดขึ้นตามมาได้ด้วย

3. โรคมะเร็งมักจะมีไข้เกิดขึ้นร่วมด้วยเสมอ

4. โรคเกี่ยวกับเลือดและเม็ดเลือด เช่น การแตกเม็ดเลือดจะทำให้มีไข้

5. โรคเกี่ยวกับภูมิคุ้มกันของร่างกายที่ผิดปกติไป เช่น โรคของเนื้อเยื่อเกี่ยวพัน (Connevtive tissue disease) เป็นต้น

อาการที่เกิดร่วมกับไข้ ได้แก่ อาการปวดศีรษะ รู้สึกหนาวสะท้าน หนาวจนสั่น หรืออาจจะชักได้หากมีไข้สูง โดยเฉพาะในเด็กที่มีอายุระหว่าง 6 เดือนถึง 6 ปี เวียนศีรษะ ปวดตามข้อ ครั่นเนื้อครั่นตัว เป็นต้น
อายุรศาสตร์ (อายุรศาสตร์) - Internal Medicine